**SKATINAMOSIOS FINANSINĖS PRIEMONĖS**

**„APMOKĖTINŲ SĄSKAITŲ PASKOLOS“ ĮGYVENDINIMO SĄLYGŲ APRAŠAS**

**1. ĮVADINĖ INFORMACIJA**

**1.1.  Priemonės tikslas**

Skatinamosios finansinės priemonės „Apmokėtinų sąskaitų paskolos“ (toliau – Priemonė) tikslas – mažinti COVID-19 pandemijos poveikį smulkiajam ir vidutiniam verslui, galintį išplisti per atsiskaitymų grandines ir sukelti jų sutrikimus bei padėti išsaugoti tiek prekybos kredito davėjų, tiek gavėjų, veiklos tęstinumą.

Priemonė skirta teikti paskolas įmonėms, kurios teikė prekes, paslaugas ar atliko darbus COVID-19 pandemijos paveiktoms įmonėms, tačiau pastarosios nebegali apmokėti už šias prekes, paslaugas ar darbus pateiktų sąskaitų. Paskolos pagalba būtų finansuojamos įmonių negautos apyvartinės lėšos.

**1.2.  Priemonės aplinka**

2009 m. balandžio 7 d. tarp Lietuvos Respublikos finansų ministerijos (toliau – FM), Lietuvos Respublikos ūkio ministerijos ir „Invegos“ buvo pasirašyta Finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – INVEGOS fondas). Pagal šią sutartį INVEGOS fondo valdytoja paskirta „Invega“.

Lietuvos Respublikos Vyriausybė 2018 m. spalio 17 d. nutarimu Nr. 1046 UAB „Investicijų ir verslo garantijos“ (toliau – „Invega“) suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu „Invega“ įtraukta į Nacionalinės plėtros įstaigų (toliau – NPĮ) sąrašą.

Priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslą „Padėti verslui išsaugoti likvidumą“ ir 4 tikslą „Skatinti ekonomiką“.

Priemonei įgyvendinti skirta iki 50 mln. Eur Lietuvos Respublikos valstybės biudžeto lėšų. Priemonei skirta lėšų suma gali būti didinama arba mažinama, atsižvelgiant į rinkos poreikį.

**1.3. Reglamentuojantys teisės aktai:**

**Europos Sąjungos (toliau – ES) teisės aktai ir gairės:**

- 2020 m. kovo 19 d. Europos Komisijos komunikatas dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos (toliau – Komunikatas);

- 2020 m. balandžio 9 d. Europos Komisijos sprendimas Nr. C(2020) 2361 dėl valstybės pagalbos SA.56980(2020/N) – Lietuva. COVID-19: paskolos labiausiai COVID-19 paveiktiems subjektams.

**Nacionaliniai teisės aktai ir dokumentai:**

-      Lietuvos Respublikos nacionalinių plėtros įstaigų įstatymas;

-      Lietuvos Respublikos civilinis kodeksas;

- Lietuvos Respublikos Vyriausybės 2018 m. rugsėjo 12 d. nutarimas Nr. 910 „Dėl skatinamųjų finansinių priemonių, finansuojamų iš Lietuvos Respublikos valstybės biudžeto lėšomis, įgyvendinimo taisyklių patvirtinimo“;

- Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;

- Lietuvos Respublikos Vyriausybės 2020 m. kovo 14 d. nutarimas Nr. 207 „Dėl karantino Lietuvos Respublikos teritorijoje paskelbimo“;

-  Lietuvos Respublikos ekonomikos ir inovacijų ministro 2020 m. balandžio 10 d. įsakymu Nr. 4-224 „Dėl skatinamosios finansinės priemonės „Apmokėtinų sąskaitų paskolos“ schemos patvirtinimo“ patvirtinta schema (toliau – Priemonės schema);

**-** kiti Priemonei taikytini teisės aktai, taisyklės, rekomendacijos, gairės ir jų pakeitimai.

**2.** **PRIEMONĖS REIKALAVIMAI**

**2.1. Priemonės aprašymas:**

Priemonę valdys ir įgyvendins „Invega“, teikdama paskolas tiesiogiai įmonėms, kurios atitinka Paskolos gavėjo tinkamumo sąlygas nustatytas Priemonės įgyvendimo sąlygų apraše (toliau – Aprašas).

**2.2. Pagrindinės sąvokos ir sąlygos**

|  |  |
| --- | --- |
| **Priemonės pavadinimas** | „Apmokėtinų sąskaitų paskolos“ (ASAP) |
| **Kvietimas** | „Invegos“ interneto svetainėje www.invega.lt viešai paskelbtas kvietimas teikti Paraiškas |
| **Paraiška** | Įmonės tiekėjos paraiška dėl paskolos gavimo |
| **Paskola** | „Invegos“ Paskolos gavėjui iš Priemonės lėšų suteikta paskola |
| **Paskolos davėjas** | „Invega“ |
| **Paskolos sutartis** | Tarp „Invegos“ ir Paskolos gavėjo pasirašyta Paskolos sutartis dėl Paskolos suteikimo |
| **Sąskaita** | PVM sąskaita faktūra arba sąskaita faktūra |
| **Įmonė** | Ekonominę veiklą vykdantis juridinis asmuo (išskyrus valstybės ir savivaldybių įmones ir įmones, kuriose 25 procentus ir daugiau įmonės akcijų, pajų ar kitokių dalyvavimą įmonės kapitale žyminčių kapitalo dalių arba 25 procentus ir daugiau įmonės dalyvių balsų tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) atskirai arba kartu turi valstybė ir (ar) savivaldybė) |
| **I kategorijos įmonė** | Įmonė, kurios vidutinis metinis darbuotojų skaičius 2019 m. buvo mažesnis nei 10 ir kurios finansiniai duomenys atitinka bent vieną iš šių sąlygų:   1. įmonės metinės pajamos 2019 m. neviršijo 2 mln. eurų; 2. įmonės balanse nurodyto turto vertė 2019 m. gruodžio 31 d. neviršijo 2 mln. eurų. |
| **II kategorijos įmonė** | Įmonė, kurios vidutinis metinis darbuotojų skaičius 2019 m. buvo mažesnis nei 50 ir kurios finansiniai duomenys atitinka bent vieną iš šių sąlygų:   1. įmonės metinės pajamos neviršija 10 mln. eurų; 2. įmonės balanse nurodyto turto vertė 2019 m. gruodžio 31 d. neviršijo 10 mln. eurų. |
| **III kategorijos įmonė** | Įmonė, kurios vidutinis metinis darbuotojų skaičius 2019 m. buvo mažesnis nei 250 ir kurios finansiniai duomenys atitinka bent vieną iš šių sąlygų:   1. įmonės metinės pajamos 2019 m. neviršija 50 mln. eurų; 2. įmonės balanse nurodyto turto vertė 2019 m. gruodžio 31 d. neviršija 43 mln. eurų. |
| **Įmonių grupė** | Suprantama taip, kaip apibrėžta Lietuvos Respublikos įmonių grupių konsoliduotosios finansinės atskaitomybės įstatyme. Įmonė pirkėja ir Įmonė tiekėja negali priklausyti tai pačiai įmonių grupei. |
| **Įmonė tiekėja** | Įmonė, kuri Įmonei pirkėjai teikė prekes, paslaugas ar atliko darbus ir už tai išrašė sąskaitą, kuri Paraiškos teikimo dieną visiškai ar iš dalies nėra apmokėta |
| **Paskolos gavėjas** | Įmonė tiekėja, kuri dėl neapmokėtų sąskaitų kreipėsi į „Invegą“ dėl finansavimo ir su kuria pasirašyta Paskolos sutartis. |
| **Paskolos gavėjo tinkamumo sąlygos** | 1. Paskolos gavėjas yra ne vėliau kaip 2019 m. gruodžio 31 d. įsteigta I kategorijos, II kategorijos arba III kategorijos įmonė. 2. Paskolos gali būti teikiamos Paskolos gavėjui, kuris atitinka šiuos kriterijus: 3. Paskolos gavėjas, kuris 2019 m. gruodžio 31 d. nebuvo laikomas sunkumų patiriančiu, kaip tai apibrėžta 2014 m. birželio 17 d. Komisijos reglamente (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (toliau – Bendrojo bendrosios išimties reglamento (ES) Nr. 651/2014 2 str. 18 dalyje); 4. Paskolos gavėjas 2020 m. COVID-19 protrūkio metu patyrė sunkumų dėl Įmonės pirkėjos neapmokėtų sąskaitų; 5. Paskolos gavėjas yra išlaikęs bent 50 procentų darbuotojų, palyginti su Paskolos gavėjo darbuotojų skaičiumi, buvusiu 2020 kovo 1 d.; 6. 2019 m. gruodžio 31 d. Paskolos gavėjui nebuvo taikomos Lietuvos Respublikos juridinių asmenų nemokumo įstatyme nurodytos nemokumo procedūros; 7. kredito reitingas, atspindintis Paskolos gavėjo bankroto tikimybę per ateinančius 12 mėnesių yra vidutinis arba geresnis Paraiškos pildymo pradžioje. Kredito reitingas apskaičiuotas taikant statistinius modelius daugiau negu 3 metus kreditingumo vertinimo veikla užsiimančios įmonės, kuri gali apskaičiuoti tokius reitingus bent 95 procentams Lietuvos juridinių asmenų; 8. Paskolos gavėjas Juridinių asmenų registrui turi būti pateikęs finansines ataskaitas už 2018 m. ir 2019 m.. Jei Paskolos gavėjas įsteigtas 2019  m., jis privalo būti pateikęs finansines ataskaitas Juridinių asmenų registrui už 2019 m. |
| **Tinkamumo laikotarpis** | Paskola gali būti suteikta ir išmokėta ne vėliau kaip 2020 m. gruodžio 31 d. arba ne vėliau nei nustatyta Komunikato nuostatose |
| **Nefinansuotinos Įmonės tiekėjos** | 1. Paskolos gavėjas, kuris 2019 m. gruodžio 31 d. buvo sunkumų patirianti įmonė, kaip tai apibrėžta Bendrojo bendrosios išimties reglamento (ES) Nr. 651/2014 2 str. 18 dalyje. 2. Paskolos gavėjas, kurio pagrindinė vykdoma veikla (nurodyta Aprašo 1 priede): 3. tiesiogiai veikia ginklų ir šaudmenų, tabako ir tabako gaminių gamybos, perdirbimo ir specializuotos prekybos, alkoholinių gėrimų ir susijusių produktų gamybos (išskyrus nedistiliuotų alkoholinių gėrimų gamybą), perdirbimo ir prekybos sektoriuose; 4. vykdo azartinių lošimų ir lažybų organizavimo veiklą; 5. vykdo finansinių paslaugų veiklą. 6. Paraiškos pateikimo metu pagal turimus aktualius duomenis Įmonė tiekėja yra įtraukta į VMI skelbiamą ilgalaikių skolininkų sąrašą[[1]](#footnote-2). 7. Paraiškos pateikimo metu pagal turimus aktualius duomenis Įmonė tiekėja neatitinka minimalių patikimo mokesčių mokėtojo kriterijų (pagal Lietuvos Respublikos mokesčių administravimo įstatymo 401 straipsnį)[[2]](#footnote-3). |
| **Įmonė pirkėja** | Įmonė, gavusi sąskaitą iš Įmonės tiekėjos už suteiktas prekes ar paslaugas, kai tą sąskaitą reikia apmokėti |
| **Įmonės pirkėjos tinkamumo sąlygos** | Įmonė pirkėja yra įtraukta į Valstybinės mokesčių inspekcijos prie Lietuvos Respublikos finansų ministerijos (toliau – VMI) mokesčių mokėtojų, kurie nuo 2020 m. kovo 16 d. iki ekstremalios situacijos pabaigos ar dar 2 mėnesius po jos yra atleidžiami nuo delspinigių ir nevykdomas jų mokesčių išieškojimas, sąrašą[[3]](#footnote-4). |
| **Įmonės pirkėjos netinkamumo kriterijai** | 1. Įmonė pirkėja, kurios pagrindinė vykdoma veikla nurodyta Aprašo 1 priede: 2. tiesiogiai veikia ginklų ir šaudmenų, tabako ir tabako gaminių gamybos, perdirbimo ir specializuotos prekybos, alkoholinių gėrimų ir susijusių produktų gamybos (išskyrus nedistiliuotų alkoholinių gėrimų gamybą), perdirbimo ir prekybos sektoriuose; 3. vykdo azartinių lošimų ir lažybų organizavimo veiklą; 4. vykdo finansinių paslaugų veiklą. 5. Paraiškos pateikimo metu Įmonė pirkėja pagal turimus aktualius duomenis yra įtraukta į VMI skelbiamą ilgalaikių skolininkų sąrašą[[4]](#footnote-5); 6. Paraiškos pateikimo metu pagal turimus aktualius duomenis Įmonė pirkėja neatitinka minimalių patikimo mokesčių mokėtojo kriterijų (pagal Lietuvos Respublikos mokesčių administravimo įstatymo 401 straipsnį) |
| **Apmokėtinų sąskaitų sąlygos** | 1. Paskolos gavėjas ir Įmonė pirkėja negali priklausyti tai pačiai įmonių grupei. Šią aplinkybę patvirtina Paskolos gavėjas ir Įmonė pirkėja paraiškų teikimo sistemoje neapmokėtos sąskaitos tvirtinimo metu. 2. Sąskaita turi būti neapmokėta arba iš dalies apmokėta. 3. Sąskaita turi būti išrašyta nuo 2020 m. sausio 1 d. iki 2020 m. kovo 31 d. 4. Tiek Įmonė pirkėja, tiek Paskolos gavėjas paraiškų teikimo sistemoje patvirtina, kad sąskaita yra tikra ir teisinga, atitinkamos prekės buvo pateiktos, paslaugos suteiktos, darbai atlikti, nėra pretenzijų ar ginčų dėl prekių ar paslaugų kokybės. Patvirtinime nurodoma, kokia sąskaitos dalis yra neapmokėta, jei buvo atliktas avansinis ar dalies mokėjimas. 5. Sąskaitos valiuta – eurai |
| **PASKOLOS TINKAMUMO SĄLYGOS** | |
| **Paskolos tinkamumo sąlygos** | 1. Minimali paskolos suma, kuri gali būti suteikta Paskolos gavėjui – 500 Eur. 2. Maksimali Paskolos suma yra apskaičiuojama laikantis šių kriterijų ir negali viršyti nė vienos iš nurodytų maksimalių ribų: 3. 25 procentai įmonės 2019 m. pardavimo pajamų; 4. 85 procentai neapmokėtos patvirtintų sąskaitų vertės; 5. paskolos suma paskolos gavėjui turi neviršyti 500 000 Eur. 6. Suteikta paskola išmokama ir mokėjimai pagal Paskolos sutartį gali būti atliekami tik per Lietuvos Respublikoje įsteigtą kredito įstaigą ar užsienio kredito įstaigos filialą, įsteigtą Lietuvoje. |
| **Paskolos valiuta** | Visos sumos išreikštos eurais. Visi mokėjimai pagal Sutartį atliekami eurais. Pasikeitus valiutai – nauja nacionaline valiuta ir (ar) eurais |
| **Paskolos trukmė** | Paskolos teikiamos 12 mėnesių laikotarpiui. Paskolos sutarties terminas gali būti pratęstas, tačiau bet kuriuo atveju Paskolos sutarties terminas negali būti ilgesnis nei 36 mėnesiai, terminą skaičiuojant nuo pradinės Paskolos sutarties sudarymo dienos |
| **Palūkanų norma** | Taikoma palūkanų norma yra lygi bazinei normai, taikomai 2020 m. sausio 1 d., pridėjus 50 bazinių punktų rizikos maržą pirmaisiais paskolos sutarties metais ir 100 bazinių punktų rizikos maržą antraisiais ir trečiaisiais paskolos sutarties metais. Bazinės normos apskaičiuojamos pagal Komisijos komunikatą dėl orientacinių ir diskonto normų nustatymo metodo pakeitimo. |
| **Delspinigiai** | 0,04 proc. skaičiuojama nuo paskolos sumos už kiekvieną pagal paskolos grąžinimo grafiką pradelstą mokėti dieną |
| **Paskolos grąžinimas** | 1. Paskola pradedama grąžinti ir palūkanos pradedamos mokėti praėjus 6 mėnesiams po paskolos išmokėjimo dienos; 2. Paskolos grąžinimo grafikas yra linijinis, mokant kas mėnesį pagal paskolos grafiką; 3. Paskolos gavėjas gali grąžinti paskolą ar jos dalį anksčiau nei nustatyta grąžinimo grafike. |
| **Valstybės pagalbos teikimas** | Paskola teikiama pagal Komunikatą ir Priemonės schemą.  „Invega“ yra atsakinga už suteiktos valstybės pagalbos Paskolos gavėjui registravimą Valstybės pagalbos ir nereikšmingos pagalbos registre.  Pagalba, suteikta pagal Priemonę, negali būti sumuojama su pagalba, suteikta pagal Komunikato 3.2 skirsnį, kaip tai nurodyta Komunikato 26 punkte. |
| **Viešinimas** | „Invega“ informaciją apie Priemonės sąlygas privalo paskelbti savo interneto svetainėje, o taip pat, savo iniciatyva, taikyti ir kitas Priemonės viešinimo priemones. Paskolų gavėjų sąrašai bus skelbiami „Invegos“ interneto svetainėje. |
| **Audito reikalavimai** | „Invega“ įsipareigoja sudaryti galimybę Europos Komisijos, Europos Audito Rūmų, Finansų ministerijos, Ekonomikos ir Inovacijų ministerijos, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotiems atstovams, kitus ES institucijų ir ES įstaigų bei tinkamai įgaliotų nacionalinių subjektų, turinčių teisę tikrinti, kaip panaudojamos Priemonės lėšos (toliau – audito institucijos) atstovams atlikti Priemonės auditą ir (arba) patikrinimą, įvertinant ir Paskolos gavėjo įsipareigojimų pagal Paskolos sutartį vykdymą. Paskolos sutartyse turi būti nustatyta analogiška pareiga Paskolos gavėjui. |
| **Informacijos ir dokumentų saugojimas** | Informacija ir dokumentai, susiję su pagalbos teikimu, saugomi ne trumpiau kaip 10 metų nuo paskutinės pagalbos suteikimo dienos. |
| **Kitos sąlygos** | Be kitų nuostatų, Paskolos sutartyje nustatomos kitos sąlygos: sutarties šalių teisės ir pareigos, Paskolos sutarties sąlygų keitimo galimi atvejai ir tvarka, dokumentų saugojimo tvarka bei kitos sąlygos. Paskolos sutarties vykdymo laikotarpiu pasikeitus taikytiniems teisės aktams, Paskolos sutarties šalims bus taikomos aktualių galiojančių teisės aktų nuostatos. |

* 1. **Paraiškų teikimo procesas**
     1. Paraiškų teikimas organizuojamas kvietimais, kurie skelbiami viešai „Invegos“ interneto svetainėje [www.invega.lt](http://www.invega.lt).
     2. Paraiškos teikiamos „Invegai“ per elektroninę paraiškų teikimo sistemą adresu <https://ASAP.invega.lt>. Vykdant Priemonę nustatytomis sąlygomis, Įmonės tiekėjo ir Įmonės pirkėjo, jos atstovo ir naudos gavėjo, tapatybė nustatoma atstovui patvirtinus savo tapatybę per administracinių ir viešųjų elektroninių paslaugų portalą „Elektroniniai valdžios vartai“, veikiantį Valstybės informacinių išteklių sąveikumo platformos nuostatų, patvirtintų Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-139 „Dėl Valstybės informacinių išteklių sąveikumo platformos nuostatų patvirtinimo“, nustatyta tvarka ir pripažįstamą saugiu nuotolinės atpažinties procesu.
     3. Paskolos gavėjas Kvietimo metu gali pateikti vieną Paraišką.
     4. Kvietimas stabdomas pasibaigus Paraiškų teikimo terminui arba paskirsčius Priemonei skirtą sumą.

Skatinamosios finansinės priemonės

„Apmokėtinų sąskaitų paskolos“ įgyvendinimo sąlygų aprašo

1 priedas

|  |  |
| --- | --- |
| Ekonominės veiklos rūšių klasifikatorius 2 redakcija (EVRK 2 red.) | |
| Ginklų ir šaudmenų, tabako ir tabako gaminių gamyba, perdirbimas ir specializuota prekyba, alkoholinių gėrimų ir susijusių produktų gamyba (išskyrus nedistiliuotų alkoholinių gėrimų gamybą), perdirbimas ir prekyba | 25.40; 47.78.30; 12.00; 46.35; 47.26; 01.15; 46.34.10; 47.25.10; 11.01 |
| Azartinių lošimų ir lažybų organizavimas | 92.00 |
| Finansinių paslaugų veikla | 64; 65; 66 |

1. https://www.vmi.lt/cms/ilgalaikiu-skolininku-sarasas [↑](#footnote-ref-2)
2. <https://www.vmi.lt/cms/informacija-apie-mokesciu-moketojus> [↑](#footnote-ref-3)
3. <https://www.vmi.lt/cms/informacija-verslui-del-covid-19> [↑](#footnote-ref-4)
4. <https://www.vmi.lt/cms/ilgalaikiu-skolininku-sarasas> [↑](#footnote-ref-5)